

**Prime Minister and Minister for Finance, Strategic Planning, National Development and Statistics, Public Service, Peoples Charter for Change and Progress, Information, iTaukei Affairs, Sugar Industry and Lands and Mineral Resources**

**VOSA ENA KENA DOLAVI NA KORONIVULI NA ULUIVALILI SECONDARY SCHOOL**

Ni sa tiko sobu na Turaga Tui Wailevu;

Ni tiko na Turaga na iTalatala;

Ni tiko saka na Vulagi Sureti;

Ni tiko saka na Lewenivanua Vakaturaga o Wailevu kei kemuni na Turaga kei na Marama sema vakadra e na vanua ko Wailevu;

Ni tiko na lewe ni komiti ni Koronivuli na Uluivalili Secondary School;

Ni sa tiko talega na liga ni veiqaravi ni Matanitu;

**Miau sa bula Re.**

Taumada, na neimami vakavinavinaka na vakailesilesi vakamatanitu ena veiqaravi vakavanua lagilagi keimami mai kadavaki tiko kina edai. Vinaka sara vakalevu na veivakaturagataki.

E da sa vakanadakuya na yabaki 20I3 kau via tekivu ena noqu vakanuinui vinaka vei kemuni taucoko sara ni na dua na yabaki vinaka vei keda na yabaki 2014.

E da mai tiko ena yakavi e daidai me da mai vakadinadinataka ka marautaka e dua nai volai tukutuku ni veigauna ni noda cakacaka vata me tuberi e dua na lewenivanua qaqa me baleta na nomuni tiko vinaka kei ira na nomuni kawa ena veisiga ni mataka.

Oqori e tiki ni veiqaravi ni noda matanitu me yadrava ka cakacakataka na tudei ni nomuni tiko vinaka na lewenivanua ka sotava tu na dredre ni bula ena taudaku ni noda vei Koro lelevu.

E na gauna taucoko ni noqu dau veisiko mai ena Vualiku au dau kauwai niu rogoca ka sarava na dredre ko ni sotava na noda lewenivanua, ena kena sagai na vuli torocake vei ira na luveda.

Au vakavinavinaka vakalevu ena nomuni rai yawa kei na nomuni sasaga me sa tauyavutaki e dua na nomuni koronivuli torocake me ra qaravi kina nai sausau vou ni vanua vakaturaga ko Wailevu kei na veivanua e volekata. Oqo e salavata kei na sasaga ni noda matanitu ka toqai enai ka I0 ni duru ni Yavutu ni Veisau ka dusiya tiko na kena tarai cake nai vakatagedegede ni vuli me vakatorocaketaki kina na noda kila ka na lewenivanua. Oqo ena vukea sara vakalevu na sasaga ni kena vakatorocaketaki na noda vanua ka valuta na bula dravudravua eda sotava tiko.

Na koronivuli vou oqo na Uluivalili Secondary School e nakiti me na qaravi ira taucoko sara na vei koronivuli lailai ena 24 na koro ena Tikina Ko Wailevu, ka nanumi me na tarai ira talega yani na wekamudou ena tikina vakaturaga ko Kubulau.

Esai tukutuku ni veigauna ena kena kau mai vakavoleka na vuli torocake kina nodatou matanikatuba. Oqo e sa na kauta tani vakadua na noda nuiqawaqawa na I tubutubu ena nodra dau lako vakayawa na luveda me ra vakasaqara na vuli torocake ena vei korolelevu eso. E kena I kuri ni sa na vakalailaitaka sobu na nomuni vakayagataki i lavo nai tubutubu ena kena sasagataki na nodra vulika na luveda. E qai kenai kuri oya na kena sa nanuma na matanitu ka kacivaka ena tuvatuva vakai lavo ni yabaki oqo 20I4 ni sa na tekivutaki kina na nodra vuli wale ka sega ni saumi curucuru na luveda.

Enai tuvatuva vou oqo ena nodatou tikina ena vakayagataka kina na matanitu e lima na drau limasagavulu katolu vakacaca na udolu na dola ($553,547.23) E okati kina na kena tarai cake na nodra valenivuli vou na gone eda sa mai dolava e daidai ka me ra qaravi kina na fomu 3 kina fomu 5, Ka na tomani tiko na sasaga oqo me yacova ni vakacavari na tara ni vale ni vuli vou me sotavi ira na fomu 6 kei na 7 kei na vale ni qasenivuli ena yabaki 20I5.

Kivei kemuni nai sausau vou ni vanua ko Wailevu ko ni na vakayagataka na koronivuli vou oqo, ni vuli vakaukauwa me vakavotukana na sasaga levu oqo, ka me tubu cake ko Wailevu me dua na vanua torocake ena vuravura ni rawa ka vakavuli. Oqo ena vakatotolotaka sara vakalevu na kena laveti ka vakatorocaketaki nai vakatagedegede ni bula ena nodatou vanua vakaturaga.

Kivei kemuni nai tubutubu kei na dau ni veisusu sa kerei na nomuni veitokoni kei na cakacakavata ena kena laveti cake na vakatagedegede ni noda veiqaravi vei ira na luveda ena kena qaravi na nodra vuli ka. Oqo e okati kina na nodra tuberi ka vakauqeti mai vale na luveda me ra gugumatua ena vuli ka me rawati kina nai naki ni sasaga yaga oqo.

Ni kua ni vakalaiva na Matanitu me kauta laivi mai vei kemuni na nomuni i tavi vakai tubutubu. E tiko na nodai tavi nai tubutubu. Na Matanitu e veivuke walega ena kena sasagataki na toro cake ni vuli, na nodra tuberi , susugi ka vakarautaki na luveda e nomuni tikoga.

Vei kemuni na lewe ni vanua raraba sa kerei na nomuni veitokoni ena kena vakayagataki vakavinaka na I solisoli ni matanitu oqo, oya ena kena tomani tiko ga na sasaga oqo ka vakabibi sara o ya na kena vakatawani tiko ena veiyabaki na koronivuli vou.

E na cavu i kalawa vou oqo e vakanuinui na matanitu ena nomuni cakacakavata na komiti ni Koronivuli, Qasenivuli kei na lewenivanua vakaturaga ko Wailevu ena kena maroroi ka karoni na sasaga oqo ka me vakavotukanataki na tatadra ni kena buli cake na kawa tamata vou me ra qaqa ka tamata yaga , kina nomuni matavuvale, nomuni vei tikotiko kei na noda vanua raraba ena veisiga ni mataka.

Au gadreva meu vakadreti keda walega ena vuku ni yabaki bibi esa tu qo e matada. Sa noda yabaki tiko ni veidigidigi ni oti mai na veitalanoa ni 2006. Eda sa nadakuya mai na veika dredre ena veiyabaki sa mai sivi. Sa kena gauna na yabaki oqo meda rai sara vakayalomatua ena noda digitaki ira na noda veiliutaki mera kauti keda yani kina sautu kei na bula ni veimaliwai vinaka. Ni wilika vakamatua sara na noda yavu ni vakavulewa ka sa mai cicivaki keda tiko ena gauna edai.

Ni tovoleya mo ni semata ki na yavu ni veisau kei na toso ki liu (Charter) ka raica na veitalanoa kece e kau mai vei kemuni me veidonui ka vakadeitaka na kena qaravi na nomuni gagadre. Me kua ni vagusu walega me nodrai kabakaba na dauni politiki ki na loma ni palimedi. Ni vakadeitaka rawa, nira na dina ena nodra qaravi kemuni ka cakacaka ena vukumuni.

Ena levu na veitalanoa makawa ni politiki o ni na mai vakayalovinakataki kina. Ni qarauna na mataqali veitalanoa makawa ka veidabui ea dau i saluwaki tu ni politiki ena noda vanua ena dua na gauna. Mo ni kua ni vakayagataki mo ni ivakarau walega ni ka vei ira na so ka ra sasaga tiko mera rawati ira ga vakataki ira.

Au sa tinia na noqu vosa ena yakavi edai, ena noqu vakavinavinakataki kemudou na komiti ni koronivuli kei na vanua vakaturaga a o Wailevu ena kena yadravi ka tutaki tiko mai na cakacaka levu ni kena tauyavutaki na koronivuli vou oqo. Sa basika na vatuka ni cakacaka vinaka kau nuitaka ni na tomani tiko me yacova ni sa rawati nai naki ni nomuni sasaga me baleti ira na kawa kei Wailevu ena gauna mai muri.

Ena vica na mala ni vosa oqo sa ka dokai kina vei au meu dolava na koronivuli vou oqo na Uluivalili Secondary School.

Vinaka Saka Vakalevu.